Ongeluk eis vyf op OukersaandDie ongeluk het om 20:00 plaasgevind. (Foto: Limpopo Department of Transport and Community Safety/Facebook) Vyf mense is op Oukersaand op die R81 in Limpopo dood toe twee voertuie gebots het. Die departement van vervoer en gemeenskapsveiligheid in die provinsie het in ŉ kort verklaring gesê die ongeluk het om 20:00 op die snelweg naby die Solomondale-afrit in die Capricorn-distriksmunisipaliteit plaasgevind. “Die ongeluk is deur ŉ trompop botsing tussen ŉ Toyota Avanza en ŉ Volkswagen Polo veroorsaak,” lui die verklaring. “Vyf mense, onder wie die bestuurders van beide voertuie, is op die toneel dood verklaar.” Nooddienste het drie ander mense met ernstige beserings op die toneel behandel voordat hulle na die Mankweng-hospitaal geneem is. Wetstoepassingsowerhede wat op die toneel was, vermoed dat roekelose bestuur tot die noodlottige ongeluk gelei het. Florence Radzilani, LUR van vervoer en gemeenskapsveiligheid in Limpopo, het intussen haar meegevoel met die oorledenes se geliefdes betuig. “Ons hoop dat die betrokke families die krag gegee word om deur hierdie moeilike tyd te kom,” sê sy. “Ons wil ook hierdie hartseer geleentheid gebruik om alle padgebruikers te herinner om veiligheid in hierdie tyd te prioritiseer. Laat ons te alle tye die reëls van die pad gehoorsaam om lewend by ons bestemmings te kom.”